FI Euroopan unionin virallinen lehti L 111/69

NEUVOSTON PÄÄTÖS,

tehty 16 päivänä huhtikuuta 2007,

makrotaloudellisen rahoitusavun myöntämisestä Moldovalle

(2007/259/EY)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 308 artiklan,

ottaa huomioon komission ehdotuksen,

ottaa huomioon Euroopan parlamentin lausunnon (1),

on kuullut talous- ja rahoituskomiteaa,

sekä katsoo seuraavaa:

(1) Moldovan viranomaiset ovat sitoutuneet talouden vakauttamiseen ja rakenneuudistuksiin, joita tuetaan köyhyydenvähentämis- ja talouskasvujärjestelyyn (PRGF) kuuluvalla Kansainvälisen valuuttarahaston (IMF) 5 päivänä toukokuuta 2006 hyväksytyllä kolmivuotisella ohjelmalla. Pariisin klubin velkojat hyväksyivät 12 päivänä toukokuuta 2006 Moldovan kahdenvälisen julkisen velan uudelleenjärjestelyn Houstonin ehdoin.

(2) Moldovan viranomaiset hyväksyivät toukokuussa 2004 talouskasvua ja köyhyyden vähentämistä koskevan strategia-asiakirjan, jossa asetetaan keskipitkän aikavälin painopisteet hallituksen toimille.

(3) Moldova yhtenä osapuolena ja Euroopan yhteisöt ja niiden jäsenvaltiot toisena osapuolena ovat allekirjoittaneet kumppanuus- ja yhteistyösopimuksen (2), joka tuli voimaan 1 päivänä heinäkuuta 1998.

(4) Moldovan ja Euroopan unionin suhteita kehitetään Euroopan naapuruuspolitiikan puitteissa, minkä odotetaan syventävän taloudellista yhdentymistä. EU ja Moldova ovat sopineet Euroopan naapuruuspolitiikan toimintaohjelmasta, jossa yksilöidään lyhyen ja keskipitkän aikavälin painopisteet EU:n ja Moldovan välisissä suhteissa ja asiaan liittyvässä politiikassa.

(5) Moldovalla on huomattavia rahoitustarpeita, jotka johtuvat sen taloudellisen aseman huomattavasta heikkenemisestä.

(6) Moldovan viranomaiset ovat pyytäneet yhteisöiltä, kansainvälisiltä rahoituslaitoksilta ja muilta kahdenvälisiltä rahoittajilta rahoitusapua edullisin ehdoin. Kansainväliseltä valuuttarahastolta ja Maailmanpankilta saatavan rahoituksen lisäksi on katettava huomattava jäljellä oleva rahoitusvaje, jotta voitaisiin parantaa maan maksutasetta, vahvistaa maan varanto-osuutta ja tukea viranomaisten uudistusohjelmaan liittyviä poliittisia tavoitteita.

(7) Moldova voi saada Maailmanpankilta ja Kansainväliseltä valuuttarahastolta lainoja ja avustuksia erittäin edullisin ehdoin.

(8) Näissä olosuhteissa yhteisön makrotaloudellinen rahoitusapu Moldovalle tulisi myöntää avustuksena, joka on asianmukainen toimenpide Moldovan auttamiseksi tässä ratkaisevan kriittisessä vaiheessa.

(9) Jotta tähän makrotaloudelliseen rahoitusapuun liittyvät yhteisön taloudelliset edut suojataan tehokkaasti, on tarpeen säätää Moldovan toteuttamista asianmukaisista toimenpiteistä petosten, korruption ja muiden tähän rahoitusapuun vaikuttavien väärinkäytösten estämiseksi ja torjumiseksi. Olisi säädettävä myös komission valvonnasta ja tilintarkastustuomioistuimen tilintarkastuksista.

(10) Yhteisön makrotaloudellisen rahoitusavun maksaminen ei rajoita budjettivallan käyttäjän valtuuksia.

(11) Yhteisön makrotaloudellisen rahoitusavun hallinnointi olisi annettava tehtäväksi komissiolle, joka kuulee asiassa talous- ja rahoituskomiteaa,

ON PÄÄTTÄNYT SEURAAVAA:

1 artikla

1. Yhteisö myöntää Moldovalle makrotaloudellista rahoitusapua enintään 45 000 000 euron suuruisena avustuksena maan maksutaseen tukemiseksi ja hallituksen talousohjelman täytäntöönpanoon liittyvien rahoitusrajoitteiden lieventämiseksi.

2. Komissio hallinnoi tätä yhteisön makrotaloudellista rahoitusapua yhteistyössä talous- ja rahoituskomitean kanssa tavalla, joka on Kansainvälisen valuuttarahaston (IMF) ja Moldovan välisten sopimusten mukainen.

3. Yhteisön makrotaloudellinen rahoitusapu on saatavilla kahden vuoden ajan ensimmäisestä tämän päätöksen voimaantulon jälkeisestä päivästä alkaen. Komissio voi talous- ja rahoituskomiteaa kuultuaan kuitenkin päättää olosuhteiden niin vaatiessa jatkaa kyseistä määräaikaa enintään yhdellä vuodella.

2 artikla

1. Komissiolla on valtuudet talous- ja rahoituskomiteaa kuultuaan sopia Moldovan viranomaisten kanssa makrotaloudelliseen rahoitusapuun liitettävistä talouspoliittisista ja rahoitusehdoista, jotka on vahvistettava yhteisymmärryspöytäkirjassa ja avustussopimuksessa. Näiden ehtojen on oltava 1 artiklan 2 kohdassa tarkoitettujen sopimusten mukaiset.

2. Yhteisön makrotaloudellisen rahoitusavun täytäntöönpanon aikana komissio tarkastaa, että rahoitusavun kannalta merkitykselliset rahoitusjärjestelyt, hallintomenettelyt sekä sisäiset ja ulkoiset valvontamekanismit ovat luotettavia Moldovassa.

3. Komissio tarkistaa säännöllisin väliajoin yhteistyössä talous- ja rahoituskomitean kanssa ja sovittaen toimintansa yhteen Kansainvälisen valuuttarahaston toiminnan kanssa, että Moldovan talouspolitiikka on yhteensopivaa tämän rahoitusavun tavoitteiden kanssa ja että sovittuja talouspolitiikkaa ja rahoitusta koskevia ehtoja noudatetaan tyydyttävällä tavalla.

3 artikla

1. Komissio asettaa yhteisön makrotaloudellisen rahoitusavun Moldovan käyttöön kolmessa erässä.

2. Ensimmäisen erän maksamisen edellytyksenä on, että IMF:n köyhyydenvähentämis- ja talouskasvujärjestelyn mukaisesti tukeman talousohjelman sekä EU:n ja Moldovan välisen Euroopan naapuruuspolitiikan toimintaohjelman toteuttaminen etenee tyydyttävästi.

3. Toinen ja kolmas erä maksetaan lisäksi sillä edellytyksellä, että IMF:n köyhyydenvähentämis- ja talouskasvujärjestelyn mukaisesti tukema talousohjelma, EU:n ja Moldovan välinen Euroopan naapuruuspolitiikan toimintaohjelma ja muut komission kanssa sovitut 2 artiklan 1 kohdan mukaiset toimenpiteet on toteutettu tyydyttävästi, kuitenkin aikaisintaan kolmen kuukauden kuluttua edeltävän erän maksamisesta.

4. Varat maksetaan Moldovan keskuspankille. Varojen lopullinen saaja on Moldovan valtiovarainministeriö.

4 artikla

Yhteisön makrotaloudellisen rahoitusavun täytäntöönpano toteutetaan Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (3) ja sen täytäntöönpanosääntöjen mukaisesti. Moldovan viranomaisten kanssa tehtävässä yhteisymmärryspöytäkirjassa ja avustussopimuksessa määrätään erityisesti Moldovan toteuttamista asianmukaisista toimenpiteistä petosten, korruption ja muiden tähän rahoitusapuun vaikuttavien väärinkäytösten estämiseksi ja torjumiseksi. Täytäntöönpanossa on edellytettävä myös komission ja Euroopan petostentorjuntaviraston valvontaa, johon sisältyy oikeus suorittaa tarkastuksia paikalla, sekä tilintarkastustuomioistuimen tilintarkastuksia, jotka voidaan tarvittaessa suorittaa paikalla.

5 artikla

Komissio antaa vuosittain 31 päivään elokuuta mennessä Euroopan parlamentille ja neuvostolle kertomuksen, joka sisältää arvion tämän päätöksen täytäntöönpanosta edellisenä vuonna. Kertomuksessa esitetään erityisesti se, miten komissio päätös vapauttaa rahoitusavun erät on yhteydessä 2 artiklan 1 kohdassa asetettujen poliittisten edellytysten täyttämiseen ja Moldovan kansantalouden ja julkisen talouden suorituskykyyn.

6 artikla

Tämä päätös tulee voimaan päivänä, jona se julkaistaan Euroopan unionin virallisessa lehdessä.

Tehty Luxemburgissa 16 päivänä huhtikuuta 2007. Neuvoston puolesta Puheenjohtaja H. SEEHOFER

(1) Lausunto annettu 14. helmikuuta 2007 (ei vielä julkaistu virallisessa lehdessä).

(2) EYVL L 181, 24.6.1998, s. 3.

(3) EYVL L 248, 16.9.2002, s. 1. Asetus sellaisena kuin se on viimeksi muutettuna asetuksella (EY, Euratom) N:o 1995/2006 (EUVL L 390, 30.12.2006, s. 1).